Správa o príprave Stratégie informatizácie spoločnosti v SR

Dokument „Stratégia rozvoja informačnej spoločnosti v Slovenských podmienkach a Akčný plán“ pojednávajúci o koncepcii rozvoja informačnej spoločnosti mal byť spracovaný a predložený do vlády už niekoľko krát počas uplynulých troch rokov, naposledy s termínom 30. júna 2002.
Obsahovo a formou však neukončený materiál, ktorý bol niekoľkokrát prezentovaný odbornej verejnosti v marci a apríli 2002 nespĺňal základné predpoklady strategického dokumentu a preto novo vymenovaný generálny riaditeľ Sekcie informatizácie spoločnosti MŠ SR začal v máji 2002 komplexne prepracovávať hore uvedený dokument.
Pripravovaný dokument vychádza z predpokladu, že proces informatizácie má byť zameraný primárne na občana a informačná spoločnosť, tak ako je vo svete štandardné, by mala byť budovaná na troch základných pilieroch:

1.	Ľudské kapacity a vedomosti – hlavne systém vzdelávania, tvorba príležitostí pre uplatnenie vo vedomostnom hospodárstve, veda, proces priebežnej digitálnej osvety so zameraním na transformáciu informácií na vedomosti.
2.	Technológie pre prístup a konektivitu – vrátane softvéru, hardvéru a infraštruktúry s dôrazom na to aby boli interoperabilné, všade prítomné, rýchle, stále otvorené, bezpečné a hlavne integrovateľné.
3.	Obsah a jeho organizáciu – inteligentné štrukturovanie informácií a služieb (info-štruktúra) z pohľadu užívateľov. 

Budovanie základných pilierov informačnej spoločnosti je realizované po etapách prostredníctvom konkrétnych projektov vychádzajúcich z „Akčného plánu eEurope+“ a priebežne vyhodnocovaných na základe vopred definovaných, transparentných kritérií.

Po úvodnom kole pripomienkovania zo strany odbornej verejnosti ako aj NBÚ počas mesiacov jún a júl 2002, Sekcia informatizácie spoločnosti MŠ SR dospela k záveru, že zmysluplný, koncepčný dokument pojednávajúci o rozvoji informačnej spoločnosti na Slovensku môže byť pripravený najneskôr do konca kalendárneho roka 2002.